**เรื่อง สรุปข้อสั่งการ ลธ.คสช. จากการประชุมเมื่อวันจันทร์ที่ 19 มิถุนายน 2560**

**เรียน รอง อปค., ผอ.สน., ผตปค., ผอ.กอง, ปจ.ทุกจังหวัด**

 ผบ.ทบ. (พลเอก เฉลิมชัย สิทธิสาท) ในฐานะ เลขาธิการ คสช. ได้จัดประชุมหน่วยงานที่เกี่ยวข้องประจำวันจันทร์ที่ 19 มิถุนายน 2560 และมีข้อสั่งการเพื่อให้ส่วนราชการที่เกี่ยวข้องไปดำเนินการ ดังนี้  **1. ข้อสั่งการของนายกรัฐมนตรี** เรื่องการคืนตำแหน่งให้กับกำลังพลที่ถูกกล่าวหาว่ากระทำความผิดและตรวจสอบแล้วว่าไม่ได้มีความผิด ขอให้ดำเนินการคืนความเป็นธรรมให้กับผู้ถูกโยกย้าย

 **2. การจัดระเบียบสังคม** ในพื้นที่ที่ยังคงมีปัญหาขอให้มีการพิจารณารูปแบบให้เหมาะสม เช่น การจัดระเบียบการจอดรถที่บริเวณฟิวเจอร์พาร์ครังสิต ขอให้หน่วยงานที่รับผิดชอบหลักคือ ตำรวจเข้ามาดูแลโดยตรง สำหรับการดำเนินการให้เป็นไปด้วยความเหมาะสมและระมัดระวังเรื่องการแอบอ้างรับผลประโยชน์ ขอให้หน่วยตรวจสอบดูเรื่องการไปแอบอ้างเรียกรับผลประโยชน์ด้วย

 **3. การชุมนุมในพื้นที่** ขอให้ทุกหน่วยงานที่เกี่ยวข้องประสานการปฏิบัติงานร่วมกันอย่างใกล้ชิด โดยเฉพาะการข่าวในพื้นที่หากมีการจัดเวทีสาธารณะในพื้นที่ ให้ทุกหน่วยงานที่เกี่ยวข้องเข้าไปดูแลและมีการประสานงานร่วมกันแก้ไขปัญหาอย่าให้ลุกลามเข้ามาสู่ส่วนกลาง

 **4. การเคลื่อนไหวของกลุ่มสวนยางพารา** ที่จะเข้ามายื่นหนังสือ ให้หน่วยงานที่เกี่ยวข้องดูแลจัดให้มีการพูดคุย เจรจา อย่าให้นำคนเข้ามามาก ให้เจ้าหน้าที่ทุกฝ่ายมีการประสานงานร่วมกัน อำนวยความสะดวกโดยเฉพาะในเรื่องการจราจรระวังอย่าให้เกิดปัญหา

 **5. สถานการณ์ในพื้นที่ภาคใต้** ขณะนี้เข้าสู่สัปดาห์สุดท้ายของเดือนรอมฎอน ให้ทุกหน่วยงานด้านความมั่นคงเข้มงวดในการดูแลเรื่องการรักษาความปลอดภัย โดยเฉพาะในพื้นที่เมืองเศรษฐกิจ

 **6. การรักษาความปลอดภัยในพื้นที่ต่าง ๆ** ให้ทุกหน่วยงานให้ความสำคัญในเรื่องการรักษาความปลอดภัยของสถานที่ราชการและกล้องวงจรปิดให้อยู่ในสภาพที่พร้อมใช้งาน

 **7. ยาเสพติด** ขณะนี้มีการจับกุมได้เพิ่มขึ้นเป็นจำนวนมาก ให้ คสช. รับผิดชอบประสานกับประเทศเพื่อนบ้านขอความร่วมมือในการแก้ปัญหาด้วย ขอให้ทุกหน่วยงานช่วยกันคิดว่างานนี้มีส่วนเกี่ยวข้องกับหน่วยงานใด ใครเป็นผู้รับผิดชอบหลัก หน่วยเสริม และต้องขอความร่วมมือจากใคร

 - อปค. ได้สั่งการให้นำเรียนมาเพื่อโปรดพิจารณาดำเนินการในส่วนที่เกี่ยวข้อง และให้ปลัดจังหวัดแจ้งนายอำเภอถือปฏิบัติด้วย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ส่วนกิจการมวลชน

สำนักกิจการความมั่นคงภายใน

กรมการปกครอง

โทร 02 226 5557